	
ОПРЕДЕЛЕНИЕ
№ 4
София, 30.11.2006 година

Върховният административен съд на Република България - 5-членен състав, ІІ колегия, в закрито заседание в състав:

ПРЕДСЕДАТЕЛ: СВЕТЛА ПЕТКОВА
ЧЛЕНОВЕ: ИВАН ТРЕНДАФИЛОВ
НАТАЛИЯ МАРЧЕВА
РУМЯНА ПАПАЗОВА
МИНА АТАНАСОВА

при секретар и с участието
на прокурора изслуша докладваното
от съдията НАТАЛИЯ МАРЧЕВА
тълк. дело № 6/2006 година.


Производството е по чл. 261, ал. 2 от Административнопро-цесуалния кодекс (АПК).
Образувано е по искане на адвокат Момчил Стефанов Мавров - Адвокатска колегия - гр. Пловдив, за произнасяне с тълкувателно постановление относно противоречива и неправилна съдебна практика по прилагането на общия закон - ЗАП, и по-точно на "мълчаливия отказ" и специалния закон - чл. 117 КСО. Настоява, в случай че се възприеме становище за недовършеност на административното производство при липса на мотивирано решение по чл. 117, ал. 3 КСО, с оглед на това, че пътят за защита на доверителката му е преграден с един неправилен съдебен акт, да се дадат указания за връщане на преписката за произнасяне от страна на ръководителя на ТП на НОИ по жалбата срещу разпореждане № 1201 от 3.12.2003 година.
Член 261, ал. 2 АПК дава право на страните по дела, по които има влезли в сила противоречиви съдебни решения или определения, да поискат произнасяне с тълкувателни постановления.
В конкретния случай Диана Русева Филипова от гр. Пловдив е обжалвала пред Върховния административен съд определение от 7.10.2005 г., постановено по адм. дело № 1272 от 2004 г. по описа на Пловдивския окръжен съд, с което производството по делото е прекратено поради това, че жалбата й до съда е подадена извън срока по чл. 37, ал. 1 ЗАП.
Това определение е било потвърдено с определение № 10397 от 24.11.2005 г. по адм. дело № 10857 от 2005 г. по описа на Върховния административен съд - VІ отделение. Тричленният състав на Върховния административен съд е приел, че правилно Пловдивският окръжен съд е преценил, че след като директорът на РУ "Социално осигуряване" - гр. Пловдив, не се е произнесъл в едномесечния срок по чл. 117, ал. 3 КСО по разпореждането за събиране на суми по съставения ревизионен акт, то Филипова е следвало да подаде жалба до съда в 14-дневен срок от изтичането на посочения едномесечен срок, или най-късно до 7.04.2004 година. Подадената жалба на 14.09.2004 г. се явява просрочена и не подлежи на разглеждане. От момента на изтичането на едномесечния срок по чл. 117, ал. 3 КСО разпореждането е следвало да се обжалва пред окръжния съд в предвидения в чл. 37, ал. 1 ЗАП, респ. чл. 118, ал. 1 КСО 14-дневен срок, който е изтекъл, без да е предприето обжалване.
От изложеното се стига до извода, че постановеният за Филипова негативен резултат е вследствие на неспазване от нея на предвидения в чл. 118, ал. 1 КСО 14-дневен срок на обжалване пред окръжния съд. Съгласно чл. 117, ал. 3 КСО ръководителят на териториалното поделение на Националния осигурителен институт се произнася по жалбите или исканията в едномесечен срок от получаването им. Ако това не бъде сторено след изтичането на посочения едномесечен срок, пред страната съществува правната възможност в 14-дневен срок да подаде жалба пред окръжния съд. Последният срок е преклузивен и пропускането му води до погасяване на правото на жалба, както е в конкретния случай. Цитираните срокове са регламентирани в разпоредбите на чл. 117, ал. 3 и чл. 118, ал. 1 КСО и по тях не е налице противоречива съдебна практика. Следователно обстоятелството дали непроизнасянето на ръководителя на териториалното поделение на Националния осигурителен институт в едномесечен срок от получаването на жалбите ще се нарече "мълчалив отказ", "мълчаливо потвърждаване" или "неприключване на процедурата по административното обжалване" няма значение за крайния резултат, а именно не се променя законовото изискване за спазване на 14-дневния срок по чл. 118, ал. 1 КСО, който, както бе посочено по-горе, е преклузивен.
Недопустимо е в производство по чл. 261, ал. 2 АПК да се иска преразглеждане на влязъл в сила съдебен акт, както е в конкретния случай. В посоченото производство страните нямат никакъв интерес от издаването на тълкувателно постановление освен общия за равенство пред закона. Но тогава легитимация би трябвало да се признае на всички, независимо дали са страни по противоречиви съдебни актове.
От изложеното в настоящите мотиви се налага изводът, че подателят на настоящото искане не се явява субект, имащ право на производство по издаване на тълкувателно постановление по смисъла на чл. 261, ал. 2 АПК. В тази връзка цитираните от пълномощника на Диана Русева Филипова от гр. Пловдив текстове по други закони не се изследват от настоящия 5-членен състав на Върховния административен съд относно съдебната практика по тях предвид извода за липса на активна легитимация.
По изложените съображения настоящият състав намира, че искането на адвокат Момчил Стефанов Мавров - Адвокатска колегия - гр. Пловдив, в качеството му на пълномощник на Диана Русева Филипова от гр. Пловдив следва да бъде отклонено, а образуваното производство по делото - прекратено.
Водим от горното и на основание чл. 264, ал. 3 АПК, Върховният административен съд - 5-членен състав,

ОПРЕДЕЛИ:

ОТКЛОНЯВА искането на адвокат Момчил Стефанов Мавров - Адвокатска колегия - гр. Пловдив, в качеството му на пълномощник на Диана Русева Филипова от гр. Пловдив до Общото събрание на съдиите от Върховния административен съд за произнасяне с тълкувателно постановление.
ПРЕКРАТЯВА производството по тълк. дело № 6 от 2006 г. по описа на Върховния административен съд.
ОПРЕДЕЛЕНИЕТО не подлежи на обжалване.


Вярно с оригинала, ПРЕДСЕДАТЕЛ: /п/ Св. Петкова
секретар: ЧЛЕНОВЕ: /п/ Ив. Трендафилов
/п/ Н. Марчева
/п/ Р. Папазова
/п/ М. Атанасова 


	


